Diari Oficial de la Generalitat Valenciana


Sumari del DOGV 8157, del 26-10-2017 (2017/9511)

DECRET 107/2017, de 28 de juliol, del Consell, pel qual s'aprova el Reglament de regulació de les actuacions arqueològiques a la Comunitat Valenciana.
------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/07/28/107**

### Versions

 10/12/2024 - Actualitat  11/07/2024 - 09/12/2024  Text inicial: 26/01/2018 - 10/07/2024 

### Dades del document

Número de DOGV
:   8157

Data del DOGV
:   26-10-2017

Secció del DOGV
:   I. DISPOSICIONS GENERALS

Número del document
:   2017/9511


Data del document
:   28-07-2017

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * arqueologia
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 10.12.2024*

*Decret 107/2017, de 28 de juliol, del Consell, pel qual s'aprova el Reglament de regulació de les actuacions arqueològiques a la Comunitat Valenciana.*

PREÀMBUL

L'Estatut d'Autonomia de la Comunitat Valenciana estableix en l'article 12 que la Generalitat vetlarà per la protecció i defensa de la identitat i els valors i interessos del poble valencià i pel respecte a la diversitat cultural de la Comunitat Valenciana i el seu patrimoni històric, i amb aquest fi assumeix, en l'article 49.1.5a, la competència exclusiva en matèria de patrimoni històric, artístic, monumental, arquitectònic, arqueològic i científic, sense perjudici del que disposa l'article 149.1.28 de la Constitució Espanyola.

Les Corts, en l'exercici d'aquesta competència i des de l'assumpció que el patrimoni cultural constitueix un dels principals senyals d'identitat del poble valencià i testimoni de la seua contribució a la cultura universal, van promulgar la Llei 4/1998, d'11 de juny, de la Generalitat, del patrimoni cultural valencià, com a marc de referència per a regular la protecció, conservació, acreixement i difusió del nostre patrimoni cultural.

La llei contempla el patrimoni arqueològic com una de les manifestacions més rellevants de l'evolució de l'ésser humà i de la nostra evolució com a poble, i reserva per a la seua regulació el títol III, en el qual s'estableix el règim d'autoritzacions i llicències a què s'han de subjectar les actuacions que afecten aquest tipus de béns culturals, el de les obres afectades per aquestes, la destinació dels productes de les esmentades actuacions, així com el règim de les troballes casuals.

L'esdevenir històric i la identitat dels pobles troben en el patrimoni arqueològic un dels seus testimonis fonamentals. Per això, el registre documental del patrimoni d'aquesta naturalesa contribueix a la comprensió i interpretació de la nostra evolució cultural. L'activitat que genera aquest coneixement científic ha d'estar formalment reglada perquè les seues aportacions s'integren adequadament en aquest i han de comptar amb un règim específic que permeta a l'administració responsable del seu control i supervisió de cada actuació l'accés als seus resultats i la seua intervenció en cas necessari.

La llei estableix que formen part del patrimoni arqueològic valencià els béns immobles, objectes, vestigis i qualssevol altres senyals de manifestacions humanes que tinguen els valors propis del patrimoni cultural i el coneixement dels quals requerisca l'aplicació de mètodes arqueològics. Aquesta circumstància dota les intervencions arqueològiques d'una singularitat que exigeix un tractament específic i peculiar, però integrat, en els diferents camps que constitueixen el patrimoni cultural.

Per això, i partint de l'obligatorietat que les actuacions se sotmeten a autorització administrativa prèvia, de conformitat amb el que estableix l'article 60 de l'esmentada Llei del patrimoni cultural valencià, s'ha estimat oportú reglamentar la matèria a fi d'establir els criteris bàsics de desenvolupament i control d'aquestes actuacions sobre el patrimoni arqueològic, per a avançar en la professionalització de l'activitat i en benefici de l'activitat científica, tot això sota la supervisió i el control de l'administració.

La necessitat d'un desplegament reglamentari per a regular l'activitat arqueològica té el seu origen en el nostre territori en l'Ordre de la Conselleria de Cultura, Educació i Ciència de 31 de juliol de 1987, per la qual es regula la concessió d'autoritzacions per a la realització d'activitats arqueològiques a la Comunitat Valenciana, sent pionera fins i tot a nivell estatal quant a la regulació de la concessió d'autoritzacions arqueològiques. Aquesta norma, actualment vigent, requereix, per raó del temps transcorregut i de les innovacions legislatives produïdes des de la seua aprovació, ser actualitzada i complementada incorporant les experiències i els coneixements adquirits en tots aquests anys d'activitat arqueològica en el nostre territori.

El present reglament no pretén únicament circumscriure's a una regulació que es limite a detallar les classes d'actuacions arqueològiques, els requisits per a l'obtenció de les preceptives autoritzacions administratives i les obligacions que es deriven de les autoritzacions, sinó que naix amb l'ànim d'atorgar un tractament integral al cicle dels béns arqueològics, que inclou des de la seua extracció fins al seu trasllat, depòsit, investigació i restauració en els museus; institucions dotades de les necessàries garanties on, tenint en compte la seua naturalesa demanial, els materials producte de les actuacions arqueològiques han de ser custodiats, investigats, restaurats i difosos. D'aquesta manera es pretén instaurar una ordenació integral de la totalitat de l'activitat arqueològica garantint, en tot cas, l'excel·lència en la seua execució i en l'obtenció i conservació de la documentació tecnicocientífica resultant d'aquestes.

La norma s'estructura en un articulat dividit en tres títols. En el primer s'estableixen les diferents classes d'actuacions arqueològiques, els òrgans administratius competents per a la seua instrucció i tramitació i s'estableix la condició de domini públic per als descobriments arqueològics de naturalesa moble aclarint la indefinició existent en la legislació precedent. Es regulen els requisits per a la seua autorització, així com el desenvolupament dels treballs i l'activitat inspectora de l'administració, amb l'objectiu que la investigació revertisca en un augment del coneixement històric. Com a millor mètode per a materialitzar el fi que tota actuació arqueològica tinga com a propòsit la investigació i l'augment del coneixement del nostre passat s'articula la figura dels plans generals d'investigació, projectes orientats exclusivament a la investigació, per als quals se sol·liciten requisits especials, destinats a aconseguir l'excel·lència en els treballs científics de manera que s'aconseguisca una millor cohesió científica de les actuacions arqueològiques. Per a això, el reglament faculta la conselleria competent en matèria de cultura per a determinar els àmbits on s'estime necessària la seua elaboració.

Així mateix, el títol primer desplega el procediment de reconeixement i les competències i funcions que s'assignen als serveis municipals d'arqueologia, entesos com a departaments o institucions municipals, amb arqueòlogues i arqueòlegs titulats, encarregats de l'execució i la supervisió tècnica de les intervencions arqueològiques que es duguen a terme en el seu terme municipal, i que coadjuven amb l'Administració de la Generalitat en la supervisió de l'activitat arqueològica a la Comunitat Valenciana.

El títol I també instaura la Carta Arqueològica de la Comunitat Valenciana com a element fonamental d'identificació, gestió, investigació i tutela dels àmbits del nostre territori on es concentra un major potencial arqueològic. Finalment, concreta el règim jurídic de les troballes casuals i el corresponent dret a premi, així com regula l'ús dels detectors de metalls com a mitjà per a lluitar contra l'espoliació de jaciments arqueològics i el tràfic il·lícit de béns culturals.

El títol II, sota la rúbrica de "Condicions de custòdia, trasllat, entrega i depòsit dels materials arqueològics", estableix les condicions en què s'ha de realitzar el depòsit dels materials en els museus integrants del Sistema Valencià de Museus, així com els requisits necessaris per a la realització de proves científiques i els procediments per a l'autorització de trasllats de materials de naturalesa arqueològica. Així mateix, s'introdueix la possibilitat que l'administració puga autoritzar, amb les degudes garanties, la realització d'expurgacions controlades d'aquell material producte d'actuacions arqueològiques faltat de valor històric i interés científic. Amb això es pretén, com s'ha mencionat, dotar d'un tractament integral la gestió dels materials de naturalesa arqueològica.

Per la seua part, el títol III desplega el Consell Assessor d'Arqueologia i Paleontologia, institució consultiva de la Generalitat en matèria de patrimoni cultural prevista en l'article 7 de la Llei 4/1998, i que, integrat per representants d'òrgans i institucions de reconeguda competència en arqueologia i paleontologia, té com a objecte prestar assistència a l'Administració de la Generalitat en tots els assumptes i activitats que siguen propis del seu camp de coneixement.

Finalment, les disposicions addicionals del present decret n'estableixen l'aplicació supletòria a les actuacions de naturalesa arqueològica que tinguen el seu fonament en l'aplicació de la normativa de memòria democràtica; així com la seua aplicabilitat a les intervencions de naturalesa paleontològica amb les especificitats que en consideració a l'especial naturalesa d'aquest tipus de patrimoni corresponguen. Així mateix, i en concordança amb el que s'estableix per a les persones que dirigisquen les actuacions arqueològiques, s'estableixen els requisits professionals per a l'exercici de l'activitat paleontològica a la Comunitat Valenciana.

Aquesta disposició està inclosa en el Pla Normatiu de l'Administració de la Generalitat per a 2017.

Per tot això, fent ús de l'habilitació normativa continguda en les disposicions finals de les lleis 4/1998, complits els tràmits procedimentals previstos en l'article 43 de la Llei 5/1983, de la Generalitat, del Consell, d'acord amb el Consell Jurídic Consultiu de la Comunitat Valenciana, a proposta del conseller d'Educació, Investigació, Cultura i Esport, i amb la deliberació prèvia del Consell, en sessió celebrada el 28 de juliol de 2017,

DECRETE

*Article únic. Aprovació del reglament*

S'aprova el Reglament pel qual es regula l'activitat arqueològica a la Comunitat Valenciana, així com les condicions de custòdia, trasllat, entrega, depòsit, investigació, difusió i restauració dels materials de naturalesa arqueològica depositats en els museus integrants del Sistema Valencià de Museus, el text del qual figura en l'annex d'aquest decret.

DISPOSICIONS ADDICIONALS

*Primera. Actuacions arqueològiques fonamentades en la normativa de memòria democràtica*

Les actuacions de naturalesa arqueològica que tinguen el seu fonament en l'aplicació de la normativa de memòria democràtica, s'ajustaran al que s'estableix en aquesta, sense perjudici de l'aplicació supletòria del present decret.

*Segona. Actuacions paleontològiques sobre fòssils d'interés rellevant o zones que els continguen*

1. Fins que es regulen reglamentàriament les actuacions paleontològiques sobre fòssils d'interés rellevant o zones que els continguen a la Comunitat Valenciana, la seua realització s'ajustarà al que preveu aquest decret amb les especificitats que en consideració a l'especial naturalesa d'aquest tipus de patrimoni corresponguen.

2. En tot cas, les persones encarregades de la direcció tècnica d'actuacions paleontològiques hauran de comptar necessàriament amb la titulació de llicenciat o llicenciada en Biologia o Geologia o títol universitari oficial de grau d'acord amb la matèria més el títol de màster universitari que, d'acord amb els plans d'estudi vigent, habiliten per a la realització d'actuacions paleontològiques amb caràcter professional.

DISPOSICIONS TRANSITÒRIES

*Primera. Actuacions autoritzades i no finalitzades a l'entrada en vigor del reglament*

Les actuacions arqueològiques o paleontològiques autoritzades i no finalitzades a l'entrada en vigor del present decret i els materials producte d'aquestes es regiran pel que preveu la normativa anterior.

*Segona. Depòsit de materials producte de les actuacions arqueològiques i paleontològiques*

Les direccions tècniques d'actuacions arqueològiques i paleontològiques concloses els materials de les quals no hagen sigut entregats al museu designat per l'òrgan competent a l'entrada en vigor d'aquest decret, hauran de procedir a realitzar el corresponent depòsit en el termini de huit mesos.

*Tercera. Obligacions de les persones responsables dels museus integrants del Sistema Valencià de Museus*

Les persones responsables dels museus que, a l'entrada en vigor d'aquest decret, no hagen remés a l'òrgan competent en matèria de patrimoni cultural la relació actualitzada de materials depositats, en el termini de tres anys hauran d'actualitzar i notificar a l'òrgan competent la relació dels materials, la seua ubicació i els acrònims utilitzats.

DISPOSICIÓ DEROGATÒRIA

*Única. Derogació normativa*

Queden derogades totes les disposicions del mateix rang o inferior que s'oposen al que disposa el present decret i, en particular, les següents:

L'Ordre de 31 de juliol de 1987, de la Conselleria de Cultura, Educació i Ciència, per la qual es regula la concessió d'autoritzacions per a la realització d'activitats arqueològiques a la Comunitat Valenciana.

La Resolució de 21 de març de 1996, de la Direcció General de Patrimoni Artístic, per la qual s'estableixen determinats criteris per als depòsits de materials obtinguts en activitats arqueològiques i paleontològiques de la Comunitat Valenciana.

DISPOSICIONS FINALS

*Primera. Desplegament del decret*

S'autoritza la persona titular de la conselleria competent en matèria de cultura per a dictar totes les disposicions que siguen necessàries per al desplegament i aplicació d'aquest decret.

*Segona. Entrada en vigor*

Aquest decret entrarà en vigor als tres mesos de la seua publicació en el *Diari Oficial de la Generalitat Valenciana*.

València, 28 de juliol de 2017

El president de la Generalitat,

XIMO PUIG I FERRER

El conseller d'Educació, Investigació, Cultura i Esport,

VICENT MARZÀ IBÁÑEZ

ANNEX

Reglament pel qual es regula l'activitat arqueològica a la Comunitat Valenciana.

ÍNDEX

TÍTOL I. DE LES ACTUACIONS ARQUEOLÒGIQUES

Capítol I. Disposicions generals

Article 1. Objecte

Article 2. Tipus d'actuacions arqueològiques

Article 3. Modalitats d'actuacions arqueològiques a l'efecte de la seua autorització

Article 4. Règim d'autoritzacions

Article 5. Requisits professionals per a dur a terme actuacions arqueològiques

Article 6. Naturalesa jurídica del producte de les actuacions arqueològiques i paleontològiques i de les troballes casuals

Capítol II. Òrgans competents

Article 7. Òrgans competents per a la instrucció dels expedients d'actuacions arqueològiques

Article 8. Òrgans competents per a la resolució d'expedients relatius a béns de naturalesa arqueològica

Article 9. Òrgans competents per a la instrucció dels expedients relatius a l'establiment de les condicions de custòdia, trasllat, entrega i depòsit de materials arqueològics

Article 10. Òrgans competents per a la resolució d'expedients relatius a l'establiment de les condicions de custòdia, trasllat, entrega i depòsit de materials arqueològics

Capítol III. Inspecció i vigilància

Article 11. Inspecció i vigilància

Article 12. Actes d'inspecció

Article 13. Llibre de gestió d'actuacions arqueològiques a la Comunitat Valenciana

Article 14. Incidències i ordres

Capítol IV. Serveis municipals d'arqueologia

Article 15. Concepte, competències i funcions

Article 16. Reconeixement dels serveis municipals d'arqueologia

Article 17. Pèrdua del reconeixement dels serveis municipals d'arqueologia

Capítol V. Procediment d'autorització

Article 18. Sol·licituds i documentació per a l'autorització d'actuacions arqueològiques

Article 19. Estudi previ arqueològic

Article 20. Plans generals d'investigació

Article 21. Sol·licituds i documentació de plans generals d'investigació

Article 22. Actuacions arqueològiques d'emergència

Article 23. Resolucions d'actuacions arqueològiques

Article 24. Modificació de l'autorització

Article 25. Suspensió i revocació de les autoritzacions

Capítol VI. Desenvolupament de les actuacions arqueològiques

Article 26. Obligacions de la direcció tècnica de les actuacions arqueològiques

Article 27. Obligacions de la persona promotora o sol·licitant

Capítol VII. Informes i memòries

Article 28. Informe preliminar

Article 29. Memòria interpretativa

Article 30. Memòria científica

Article 31. Disposicions comunes als informes i memòries

Article 32. Altres informes

Article 33. Consulta de documentació i dret de publicació

Capítol VIII. Troballes casuals

Article 34. Troballes casuals

Article 35. Procediment davant d'una troballa casual

Article 36. Dret a premi en metàl·lic

Capítol IX. Ús de detectors de metalls i altres instruments semblants

Article 37. Necessitat d'autorització. Excepcions

Article 38. Sol·licitud d'autorització

Article 39. Resolució

Article 40. Troballes realitzades per mitjà de detectors de metalls o altres ferramentes o tècniques que permeten localitzar restes arqueològiques

Capítol X. Carta Arqueològica de la Comunitat Valenciana

Article 41. Carta Arqueològica de la Comunitat Valenciana

Article 42. Accés a les dades contingudes en la carta

TÍTOL II. CONDICIONS DE CUSTÒDIA, TRASLLAT, ENTREGA I DEPÒSIT DELS MATERIALS ARQUEOLÒGICS

Capítol I. Disposicions generals

Article 43. Obligació de custòdia, entrega i conservació i criteris per a la designació dels museus depositaris

Article 44. Procediment i termini per al depòsit de materials productes d'actuacions arqueològiques

Capítol II. Tractament previ, trasllat i depòsit de materials

Article 45. Tractament i siglatge dels materials arqueològics

Article 46. Requisits formals de l'entrega de materials fruit d'actuacions arqueològiques

Article 47. Acta de depòsit

Capítol III. Disposició de materials arqueològics per a labors d'investigació, difusió i restauració depositats en centres integrats en el Sistema Valencià de Museus

Article 48. Disposició de materials per a labors d'investigació

Article 49. Autorització de trasllat de materials per a labors d'investigació

Article 50. Autorització de trasllat a altres institucions per motiu de difusió

Article 51. Autorització per a proves analítiques, restauració i conservació de materials arqueològics

Article 52. Autorització d'eixides definitives per a la seua reintegració

Article 53. Expurgació controlada de material depositat en museus reconeguts

TÍTOL III. DEL CONSELL ASSESSOR D'ARQUEOLOGIA I PALEONTOLOGIA DE LA COMUNITAT VALENCIANA

Article 54. Definició i naturalesa

Article 55. Integració

Article 56. Composició

Article 57. Competències

Article 58. Funcionament

TÍTOL I

DE LES ACTUACIONS ARQUEOLÒGIQUES

CAPÍTOL I

Disposicions generals

*Article 1. Objecte i àmbit territorial*

1. El present reglament té per objecte regular les actuacions arqueològiques a la Comunitat Valenciana respecte als béns immobles, objectes, vestigis i qualsevol altres senyals de manifestacions humanes que tinguen els valors propis del patrimoni cultural i el coneixement dels quals requerisca l'aplicació de mètodes arqueològics, tant si es troben en la superfície com en el subsòl o davall les aigües i hagen sigut o no extrets, així com els elements geològics relacionats amb la història de l'ésser humà, els seus orígens i antecedents.

2. Així mateix es regulen les condicions de custòdia, trasllat, entrega, depòsit, investigació, difusió i restauració dels materials de naturalesa arqueològica depositats en els museus integrants del Sistema Valencià de Museus.

*Article 2. Tipus d'actuacions arqueològiques*

Tenen la consideració d'actuacions arqueològiques als efectes previstos en el present reglament:

a) Les prospeccions arqueològiques, entenent-se per tals les exploracions superficials, subterrànies o subaquàtiques, sense remoció del terreny, dirigides al descobriment, estudi i investigació de qualsevol classe de restes històriques, així com dels elements geològics relacionats amb aquestes. S'hi inclouen també aquelles tècniques d'observació i reconeixement del subsòl per mitjà de l'aplicació d'instruments geofísics, electromagnètics i altres dissenyats a aquest efecte.

b) Els sondejos estratigràfics, que són aquells treballs que tenen per objecte constatar l'existència d'un jaciment, determinar la seua delimitació o establir la seua seqüència històrica. Així mateix, tenen la consideració de sondejos arqueològics les preses de mostres en jaciments arqueològics.

c) Els seguiments arqueològics, que són aquelles actuacions de supervisió dels moviments de terra ocasionats durant l'execució d'obres, o altres intervencions que puguen suposar afeccions sobre el patrimoni arqueològic, i que permeten determinar les mesures oportunes per a la conservació i documentació d'evidències o elements d'interés arqueològic que pogueren aparéixer en el transcurs d'aquestes. Tindran la consideració de seguiment arqueològic les inspeccions dels treballs de dragatges de fons subaquàtics.

d) Les excavacions arqueològiques, és a dir les remocions en la superfície, en el subsòl o en els mitjans subaquàtics realitzades amb els fins assenyalats en l'apartat anterior.

e) Els estudis directes d'art rupestre, constituïts pels treballs de camp orientats al descobriment, estudi, documentació gràfica i reproducció d'aquesta classe de vestigis humans, així com els mateixos treballs referits a la musivària i l'epigrafia.

f) Els treballs relatius a arqueologia de l'arquitectura, entesos com aquelles actuacions que tenen com a finalitat documentar els elements constructius que conformen un edifici o conjunt d'edificis i la seua evolució històrica.

g) Així com totes les quantes actuacions arqueològiques que calguen, de conformitat amb el present reglament.

*Article 3. Modalitats d'actuacions arqueològiques*

1. Les actuacions arqueològiques es classifiquen segons la causa que les origina en les modalitats següents:

a) Actuacions emmarcades en un pla general d'investigació. Són aquelles orientades exclusivament a la investigació i que s'executen en diverses fases a fi de complir amb els objectius científics plantejats.

b) Actuacions puntuals, que podran ser de dos tipus:

1 Actuació preventiva.

2 Actuació d'emergència

2. L'actuació preventiva és la necessària per a l'avaluació de l'afecció sobre el patrimoni arqueològic de plans i programes, així com per a l'execució de projectes i per a la realització d'obres d'urbanització, edificació i instal·lació d'infraestructures. També inclou les actuacions vinculades a obres de consolidació, restauració o museïtzació i posada en valor de béns immobles arqueològics.

3. L'actuació d'emergència és aquella actuació així declarada expressament per la conselleria competent en matèria de cultura quan concórreguen circumstàncies de perill, pèrdua o destrucció del patrimoni arqueològic o quan siga necessari com a conseqüència de paralitzacions cautelars d'obres o activitats motivades per l'aparició de troballes casuals de restes arqueològiques.

4. Tot l'anterior haurà d'estar degudament avalat pels informes tècnics que resulten procedents i amb l'autorització prèvia de conformitat amb l'article quatre.

*Article 4. Règim d'autoritzacions* **1**

1. Les actuacions arqueològiques hauran de ser autoritzades expressament pels òrgans de la conselleria competent en matèria de cultura, segons el que establix el present reglament, excepte les que detalla l'apartat 4.

2. L'obtenció de l'autorització administrativa s'atorgarà, si és el cas, a instància de la persona promotora, prèvia sol·licitud i aportació de documentació, en els termes establits en la Llei 4/1998, d'11 de juny, del patrimoni cultural valencià; en l'article 18 del present reglament i, supletòriament, en la Llei 39/2015, d'1 d'octubre, reguladora del procediment administratiu comú de les administracions públiques.

3. Tant l'autorització com la denegació haurà de ser motivada. Les autoritzacions concedides es comunicaran, a més de les persones interessades, als ajuntaments corresponents i al museu designat per al depòsit de materials.

4. La realització de les actuacions arqueològiques exceptuades en l'article 60.1 de la Llei 4/1998 i dels seguiments arqueològics d'obres i rases d'instal·lacions urbanes, que s'executen en via pública, així com els treballs de manteniment, reparació i conservació d'estes, definits en l'article 2.c d'este decret, sempre que es tracte d'actuacions arqueològiques de caràcter preventiu que no afecten béns d'interés cultural, estarà subjecta, amb caràcter previ al seu inici, a declaració responsable en la qual es faça una descripció de l'actuació i en la qual es manifeste que la direcció tècnica de l'actuació arqueològica complix amb els requisits legals i reglamentaris previstos. En cap cas, esta declaració responsable eximirà de complir amb la resta d'obligacions legals i reglamentàries referides al desenvolupament de l'actuació arqueològica i a la comunicació sobre els resultats d'esta a l'òrgan amb competència en matèria de patrimoni cultural.

*Article 5. Requisits professionals per a dur a terme actuacions arqueològiques*

Les persones encarregades de la direcció tècnica d'actuacions arqueològiques hauran de comptar necessàriament amb la titulació de llicenciat o llicenciada en Geografia i Història, Història o Humanitats, o el títol universitari oficial de grau d'acord amb la matèria més el títol de màster universitari que, d'acord amb els plans d'estudi vigent, habiliten per a la realització d'actuacions arqueològiques amb caràcter professional

*Article 6. Règim jurídic aplicable al producte de les actuacions arqueològiques i paleontològiques i de les troballes casuals*

1. Són béns de domini públic, i s'integren en el patrimoni de la Generalitat, regulat en la Llei 14/2003, de 10 d'abril, de patrimoni de la Generalitat Valenciana, tots els objectes i restes materials que posseïsquen els valors que són propis del patrimoni històric espanyol i siguen descoberts a la Comunitat Valenciana com a conseqüència d'excavacions, remocions de terra o obres de qualsevol índole o per atzar.

2. De conformitat amb el que disposa l'article 72 de la Llei 4/1998, els vestigis arqueològics de caràcter moble que siguen depositats en els museus integrants del Sistema Valencià de Museus tindran la consideració de béns mobles inventariats i queden subjectes al règim jurídic que es deriva d'aquesta consideració.

3. La mateixa consideració tindran aquests béns des del moment del seu descobriment o extracció fins al seu definitiu depòsit en el museu designat per l'administració. En aquests supòsits la direcció tècnica de l'actuació arqueològica, solidàriament amb la persona promotora o sol·licitant o, si és el cas, les persones descobridores, queden obligades a la seua custòdia i protecció, i els seran aplicables les normes del depòsit necessari del Codi civil.

CAPÍTOL II

Òrgans competents

*Article 7. Òrgans competents per a la instrucció dels procediments d'autoritzacions arqueològiques*

1. Els serveis territorials de la conselleria competent en matèria de cultura instruiran tots els procediments relatius a béns de naturalesa arqueològica, als quals es refereix el present reglament, dins dels seus respectius àmbits territorials.

2. S'exclouen del que disposa el paràgraf anterior, les actuacions i intervencions pròpies de l'art rupestre i les incloses en els pressupostos d'inversions de la Generalitat, la tramitació de les quals, excepte delegació, correspondrà al corresponent servei del centre directiu competent en matèria de patrimoni cultural.

3. Els procediments relatius al patrimoni subaquàtic seran instruïts pel Centre d'Arqueologia Subaquàtica de la Comunitat Valenciana.

*Article 8. Òrgans competents per a la resolució de procediments relatius a béns de naturalesa arqueològica*

Serà competent per a resoldre els procediments de naturalesa arqueològica la direcció territorial corresponent, a excepció de les actuacions previstes en l'apartat 2 de l'article anterior; les autoritzacions en jaciments i altres béns individualitzats declarats béns d'interés cultural; les que tinguen àmbit supraprovincial; els plans generals d'investigació; els reconeixements de dret a premi per troballes casuals i les relatives al patrimoni subaquàtic.

*Article 9. Òrgans competents per a la instrucció dels procediments relatius a l'establiment de les condicions de custòdia, trasllat, entrega, depòsit, investigació, restauració i difusió de materials arqueològics*

1. Els serveis territorials de la conselleria competent en matèria de cultura instruiran els procediments relatius a les condicions de custòdia, trasllat, entrega, depòsit, investigació, difusió i restauració dels materials arqueològics dins dels seus respectius àmbits territorials.

2. S'exclouen del que disposa el paràgraf anterior aquells procediments els efectes dels quals s'estenguen fora de l'àmbit competencial de la corresponent direcció territorial.

3. Els procediments relatius a custòdia, trasllat, entrega, depòsit, investigació, restauració i difusió dels materials arqueològics subaquàtics requeriran l'informe del Centre d'Arqueologia Subaquàtica.

*Article 10. Òrgans competents per a la resolució de procediments relatius a l'establiment de les condicions de custòdia, trasllat, entrega, depòsit investigació, restauració i difusió dels materials arqueològics*

Serà competent per a resoldre els procediments relatius a l'establiment de les condicions de custòdia, trasllat, entrega, depòsit, investigació, restauració i difusió dels materials arqueològics o paleontològics la direcció territorial corresponent, a excepció dels que afecten museus i col·leccions museogràfiques els fons dels quals tinguen la condició de bé d'interés cultural, de conformitat amb la Llei 4/1998, les autoritzacions d'eixides definitives; els relatius al patrimoni d'origen subaquàtic i aquells a què es refereix l'apartat 2 de l'article anterior, que en tot cas estan atribuïts al corresponent servei del centre directiu competent en matèria de patrimoni cultural.

CAPÍTOL III

Inspecció i vigilància

*Article 11. Inspecció i vigilància* **2**

1. Els òrgans d'inspecció i vigilància del patrimoni cultural estan integrats per personal especialitzat en la protecció del patrimoni cultural, específicament habilitat per la conselleria competent en matèria de cultura. Aquest personal té la consideració d'agent de l'autoritat i s'identificarà per mitjà d'una targeta oficial. Haurà d'actuar d'ofici si la situació així ho requerix o a instància de denúncia.

2. Els òrgans d'inspecció i vigilància, en el marc del que disposa l'article 14 de la Llei 4/1998, estan facultats per a exercir les següents funcions d'inspecció i control:

a) Accedir als terrenys, edificacions o locals on es realitzen actuacions amb incidència arqueològica, i que no tinguen la consideració de domicili.

b) Accedir als terrenys, edificacions o locals on es presumisca l'existència de restes arqueològiques.

c) Inspeccionar aquelles obres que puguen estar posant en perill el patrimoni arqueològic.

d) Comprovar el correcte desenvolupament dels treballs d'acord amb el projecte autoritzat o la declaració responsable presentada, així com el compliment de les condicions de l'autorització i de la normativa d'aplicació.

e) Indicar les mesures necessàries per a l'adequat desenvolupament dels treballs.

f) Requerir l'adopció de mesures correctores quan hi haja circumstàncies objectives que ho justifiquen.

g) Supervisar el procés d'extracció, manipulació i emmagatzematge dels materials recuperats en el transcurs dels treballs.

h) Determinar, quan sorgisquen elements no previstos en el projecte autoritzat o en la declaració responsable presentada, totes les mesures que considere oportunes per a la conservació preventiva del jaciment o dels béns mobles objecte de l'actuació arqueològica.

i) Supervisar les troballes de materials arqueològics, de manera que es podran comprovar en qualsevol moment les tasques de realització de l'inventari i la utilització correcta del llibre de gestió d'actuacions arqueològiques definit en el present reglament.

j) Formular la proposta de revocació de l'autorització quan considere que els treballs no es desenvolupen d'acord amb el projecte autoritzat o la declaració responsable presentada, que s'han incomplit les condicions de l'autorització, la normativa vigent, o que les actuacions no assolixen el nivell adequat.

k) Sol·licitar de les administracions municipals tota la aportació documental i suport logístic que calguen per a l'exercici de les seues competències.

l) Demanar el suport de les Forces i Cossos de Seguretat, en l'àmbit de les seues competències respectives.

m) Adoptar, amb caràcter general, les mesures que siguen necessàries per a la protecció i conservació del patrimoni cultural, així com totes les altres que puguen ser encomanades per altres disposicions, incloent-hi la paralització cautelar de les actuacions per un termini de 72 hores.

n) Acudir a requeriment motivat de la direcció tècnica o de la persona promotora de l'actuació.

3. Les persones propietàries i posseïdores per qualsevol títol dels terrenys, edificacions o locals on puga haver-hi afeccions sobre el patrimoni arqueològic, les persones promotores o sol·licitants i les direccions tècniques de les actuacions estan obligades a facilitar l'activitat inspectora de l'administració.

4. Quan concórreguen circumstàncies que obliguen a variar, en qualsevol aspecte, les condicions del projecte autoritzat, la direcció de l'actuació arqueològica estarà obligada a sol·licitar, amb caràcter previ a la realització de cap activitat, la intervenció dels òrgans d'inspecció.

5. Totes les visites, ordres i incidències que es deriven de les inspeccions hauran d'anotar-se en el llibre de gestió d'actuacions arqueològiques.

*Article 12. Actes d'inspecció*

1. Les actes d'inspecció són document públic i recullen el resultat de l'actuació inspectora.

2. L'acta serà firmada en cada un dels fulls pel personal encarregat de la inspecció i per la persona responsable de l'actuació, la direcció tècnica o, en defecte d'aquest, qualsevol altra persona que en el moment de l'actuació tinguera conferida la responsabilitat, i caldrà entregar-li'n una còpia. Si aquest últim es nega a firmar o rebre còpia de l'acta es farà constar aquesta circumstància, i es notificarà a la persona interessada posteriorment. Es podrà lliurar una còpia a les persones afectades que ho sol·liciten per escrit.

3. L'acta tindrà el contingut següent:

a) Lloc, data i hora de la seua formalització.

b) Denominació i localització de l'actuació objecte d'inspecció.

c) Noms, cognoms i DNI o NIF de la persona responsable de l'actuació i de la persona promotora.

d) Exposició dels fets objecte de la inspecció o d'aquells que pogueren ser constitutius d'infracció administrativa o, si és el cas, de delicte en matèria de patrimoni cultural.

e) Manifestacions de la persona inspeccionada als fets recollits en l'acta i si és el cas motius de disconformitat o negativa a firmar.

f) Relació de documentació sol·licitada i facilitada.

g) Identificació de la persona encarregada de la inspecció.

4. Les actes d'inspecció gaudeixen de presumpció de veracitat, i el seu valor i força probatoris només cessaran quan en el procediment que s'instruïsca com a conseqüència s'acredite el contrari de manera inequívoca i indubtable.

*Article 13. Llibre de gestió d'actuacions arqueològiques a la Comunitat Valenciana*

1. Les direccions tècniques de les actuacions arqueològiques, excepte aquelles relatives a estudis de materials depositats en museus o institucions, estan obligades portar un llibre d'incidències i ordres anomenat llibre de gestió d'actuacions arqueològiques, segons el model normalitzat de la pàgina web de la conselleria competent en matèria de cultura.

2. El llibre de gestió d'actuacions arqueològiques és el document en què s'anotaran totes les incidències i ordres que es produïsquen durant el desenvolupament de l'actuació i s'estructura en dues parts: una primera dedicada a omplir les dades generals de l'actuació i una segona a recollir les ordres i incidències que es produïsquen en el transcurs d'aquesta.

3. La conselleria competent en matèria de cultura posarà a disposició de les direccions tècniques de les actuacions arqueològiques un model normalitzat de llibre de gestió d'actuacions arqueològiques que en tot cas haurà de conservar-se en el lloc de l'execució de l'actuació, a disposició del personal encarregat de la inspecció.

4. Queda prohibida l'extracció de qualsevol full del llibre de gestió d'actuacions arqueològiques.

5. El llibre de gestió d'actuacions arqueològiques és independent dels quaderns de camp que cada persona investigadora crega oportú realitzar.

6. En el llibre de gestió d'actuacions arqueològiques es reflectiran les dates d'inici i de finalització de l'actuació, circumstàncies que hauran de ser comunicades a l'òrgan que va autoritzar l'actuació en un termini no superior a vint-i-quatre hores.

7. Acabada l'actuació la direcció estendrà la diligència de finalització i farà entrega del llibre de gestió d'actuacions arqueològiques davant de l'òrgan que la va autoritzar, junt amb l'informe preliminar.

*Article 14. Incidències i ordres*

1. Cal anotar com a incidència qualsevol succés, circumstància o esdeveniment no previst en el projecte autoritzat que puga implicar una variació respecte de la metodologia utilitzada, la superfície intervinguda o la troballa de qualsevol tipus d'evidència arqueològica de caràcter excepcional. S'anotaran, així mateix, com a incidències les absències justificades de la direcció de l'actuació, així com el resultat de l'activitat supervisora que, si és el cas, realitzen els serveis municipals d'arqueologia.

2. Igualment, cal anotar com a incidència qualsevol tipus de necessitat de modificar les mesures de seguretat i salut laboral adoptades per a assegurar la correcta realització de l'actuació. En aquestes es reflectirà identitat de la persona que la inscriu en qualitat de responsable de seguretat i salut laboral amb la firma de conformitat de la direcció de l'actuació.

3. Les incidències es faran constar en el full corresponent, amb indicació de la data en què es realitza l'anotació i la identitat de la persona que la inscriu i el càrrec que ocupa en la direcció tècnica, a continuació es rubricarà el text de la incidència amb la firma de la persona responsable de l'execució de les actuacions i s'haurà de comunicar a l'òrgan que va autoritzar la intervenció en el termini de 48 hores.

4. Cal anotar com a ordres les instruccions que com a conseqüència de la seua activitat realitze la inspecció i que tenen com a fi assegurar la correcta documentació, conservació, protecció i, si és el cas, consolidació preventiva del patrimoni arqueològic.

5. Les ordres es faran constar en el full corresponent del llibre, amb indicació de la data en què es realitza l'anotació i de la identitat de la persona inspectora.

6. Tot l'anterior s'entén sense perjuí del respecte al compliment de les garanties previstes en la Llei 15/1999, de 13 de desembre, de protecció de dades de caràcter personal i la resta de lleis específiques que regulen el tractament de la informació i les seues normes de desplegament.

CAPÍTOL IV

Serveis municipals d'arqueologia

*Article 15. Concepte, competències i funcions*

1. D'acord amb l'article 58.7 de la Llei 4/1998, es consideraran serveis municipals d'arqueologia aquells departaments o institucions municipals que disposen de personal competent en matèria d'arqueologia, d'acord amb la titulació i formació exigida en l'article 17, encarregats de l'execució i supervisió tècnica de les actuacions arqueològiques que es duguen a terme en el seu terme municipal.

2. Altres entitats territorials de caràcter supramunicipal també podran, amb els requisits establits en el present capítol, instituir i gestionar serveis d'anàloga finalitat.

3. En el marc de la Llei 8/2010, de 13 de juny, de règim local de la comunitat valenciana, correspon als serveis municipals d'arqueologia les funcions següents:

a) Supervisar la redacció o actualització del catàleg de béns i espais protegits del municipi i informar i proposar la delimitació de les àrees existents en el seu terme municipal que puguen contindre restes arqueològiques com a àrees de vigilància arqueològica, així com els jaciments arqueològics que accedisquen a la declaració de béns de rellevància local amb la denominació d'espais de protecció arqueològica, amb indicació dels seus entorns de protecció, si és procedent.

b) Supervisar les actuacions arqueològiques que es desenvolupen en el terme municipal i, si és el cas, dirigir les actuacions de caràcter municipal que requerisquen algun tipus d'intervenció sobre el patrimoni arqueològic, avaluant-les, seqüenciant-les i prioritzant-les. En cas de documentar incidències o anomalies en el desenvolupament de les actuacions, n'haurà d'informar obligatòriament el corresponent òrgan d'inspecció, i podrà, en l'àmbit de les seues atribucions, acordar la paralització dels treballs.

c) Elaborar o informar els estudis previs arqueològics quan siga procedent.

d) Informar les sol·licituds de llicències d'obres dins dels àmbits d'afecció arqueològica avaluant-ne l'impacte i, si és el cas, proposant les oportunes cauteles arqueològiques.

e) Col·laborar amb la conselleria competent en matèria de cultura en totes aquelles actuacions que aquesta els sol·licite.

f) Mantindre actualitzades les dades respecte al contingut de la Carta Arqueològica de la Comunitat Valenciana en el seu àmbit territorial.

g) Assessorar, en el marc de les seues competències, empreses, persones promotores o professionals liberals de l'arqueologia i particulars l'activitat dels quals afecte directament o indirectament el patrimoni arqueològic del municipi.

h) Formar part de tots els òrgans municipals que intervinguen en assumptes que afecten directament o indirectament el patrimoni arqueològic.

*Article 16. Reconeixement dels serveis municipals d'arqueologia*

1. El reconeixement de serveis municipals d'arqueologia es farà per resolució de la conselleria competent en matèria de cultura, prèvia la tramitació del corresponent procediment, a instància dels organismes públics interessats.

2. El contingut de l'expedient haurà de constar com a mínim de la documentació següent:

a) Sol·licitud de reconeixement, que serà per acord plenari.

b) Informe de l'entitat local proponent sobre la naturalesa i entitat de les competències i funcions.

c) Informe de l'entitat local proponent, especificant el tipus de les instal·lacions administratives i de gestió de què disposa.

d) Certificació sobre el personal adscrit al servei municipal d'arqueologia, tant tècnic com administratiu i subaltern, especificant la seua titulació i la naturalesa de la seua relació laboral amb el servei.

e) Certificació de les consignacions pressupostàries per al funcionament del servei, especificant per separat, almenys, les partides de despeses corrents i de personal.

3. La resolució per la qual es reconeix un servei municipal d'arqueologia, a la vista de la documentació presentada, podrà particularitzar les competències i funcions encomanades a aquests serveis.

4. Quan així ho aconselle l'augment significatiu del volum o la qualitat de les activitats realitzades pel servei municipal d'arqueologia, la conselleria competent en matèria de cultura, d'ofici o a instància de part, promourà un expedient per a l'adaptació a les noves circumstàncies, en què s'avaluarà la seua capacitat per al compliment de les seues competències i funcions.

5. La conselleria competent en matèria de cultura tindrà en consideració l'existència d'aquests serveis en els concursos d'ajudes per a protecció, conservació, investigació i difusió del patrimoni.

*Article 17. Pèrdua del reconeixement dels serveis municipals d'arqueologia*

1. La pèrdua del reconeixement d'un servei municipal d'arqueologia es produirà per resolució de la conselleria competent en matèria de cultura, prèvia la tramitació del corresponent expedient contradictori, quan es constate la seua incapacitat per al compliment de les funcions descrites en el present reglament.

2. La resolució que revoque el reconeixement d'un servei municipal d'arqueologia indicarà les mesures necessàries per a garantir la correcta salvaguarda de tots els fons documentals, administratius i de tota índole que hagen sigut generats pel servei municipal durant el seu període d'activitat.

CAPÍTOL V

Procediment d'autorització d'actuacions arqueològiques

*Article 18. Sol·licituds i documentació per a l'autorització d'actuacions arqueològiques* **3**

1. Les sol·licituds d'autorització per a dur a terme actuacions arqueològiques es realitzaran segons el model normalitzat de la pàgina web de la conselleria competent en matèria de cultura i seran subscrites per la persona promotora o pel seu representant en els termes establits per la Llei 39/2015, d'1 d'octubre, de procediment administratiu comú de les administracions públiques.

2. Les sol·licituds contindran:

a) Dades de la persona promotora sol·licitant de l'actuació.

b) Dades de la direcció tècnica de l'actuació i, si és el cas, de la coordinadora o de l'empresa a què pertanguen que en tot cas tindrà consideració d'interessada en el procediment.

c) Autorització de les persones propietàries dels terrenys on s'haja de realitzar l'actuació que podrà ser substituïda per una declaració responsable que acredite aquest punt. No serà necessari acreditar la conformitat de la persona propietària quan es tracte de prospeccions arqueològiques, d'actuacions que impliquen manipulació de tècniques analítiques de materials arqueològics i d'actuacions relatives a l'estudi i documentació gràfica dels materials arqueològics que es troben depositats en museus integrants del Sistema Valencià de Museus.

d) Dades de l'actuació: títol i objecte del projecte, denominació del jaciment, direcció de l'emplaçament i tipus d'actuació arqueològica.

3. A la sol·licitud, conformement als models normalitzats subministrats per la conselleria competent en matèria de cultura, s'haurà d'adjuntar per mitjans telemàtics la documentació següent:

a) Projecte arqueològic subscrit per la direcció tècnica de l'actuació que continga un programa detallat dels treballs que justifique la seua conveniència o interés científic. En este s'haurà de prevore, a més, els antecedents històrics i arqueològics, metodologia i pla de treball, la duració total prevista i, si és el cas, les diferents etapes d'actuació, així com els mitjans materials, tècnics i humans que permeten la seua correcta execució.

b) En cas que es tracte d'una actuació arqueològica subaquàtica s'haurà d'aportar, a més, la informació corresponent a la geomorfologia dels fons objecte d'actuació i la informació batimètrica de l'àrea.

c) La delimitació de l'àrea d'actuació estarà sempre georeferenciada en coordenades, segons els requisits tècnics assenyalats per la conselleria competent en matèria de cultura, i s'haurà d'aportar la corresponent planimetria en la qual es determine amb precisió els límits de l'actuació.

d) Si és el cas, documentació fotogràfica de l'àmbit objecte d'actuació.

e) Curriculum vitae de la direcció tècnica del projecte mitjançant el qual s'acreditarà una competència científica adequada a l'índole del projecte.

f) Si és el cas, dades de l'equip interdisciplinari d'investigació participant, amb indicació de la titulació i experiència de cada un dels seus membres. Els òrgans competents podran requerir la incorporació d'una persona tècnica especialista de la disciplina que considere convenient.

g) Quan es tracte d'actuacions arqueològiques subaquàtiques, s'aplicaran les normatives arreplegades en l'"Instrument de ratificació de la convenció sobre la protecció del patrimoni cultural subaquàtic, fet a París del 2 de novembre de 2001" (BOE, núm. 55, de 05.03.2009) o norma que el substituïsca.

h) Quan es tracte d'una actuació preventiva motivada per la realització d'obres o construccions que impliquen remoció de terres o enderrocaments s'haurà de presentar el projecte que genera l'actuació esmentada, i aportar la documentació tècnica precisa que reflectisca la seua incidència sobre restes de naturalesa arqueològica.

i) Qualificació urbanística o territorial de l'àmbit afectat per l'actuació.

j) Declaració responsable de trobar-se al dia de l'assegurança de responsabilitat civil

k) Informe de les mesures de protecció física i conservació preventiva de la zona d'actuació, en el qual s'ha de prevore sempre la preservació de les restes al final de l'activitat.

l) Pressupost desglossat de l'actuació.

4. Les declaracions responsables a les quals es referix l'article 4.4 es realitzaran per mitjà del model normalitzat corresponent i seran subscrites per la persona promotora d'estes o pel seu representant en els termes que establix la legislació de procediment administratiu comú.

5. Les declaracions responsables contindran:

a) Dades de la persona promotora sol·licitant de la declaració i, si és el cas, de la representació legal.

b) Dades de la direcció tècnica de l'actuació i, si és el cas, de la coordinadora o de l'empresa a la qual pertanguen que, en tot cas, tindrà consideració d'interessada en el procediment.

c) Dades per a la notificació electrònica.

d) Dades de l'actuació: títol i objecte del projecte, denominació del jaciment, direcció de l'emplaçament i tipus d'actuació arqueològica.

e) Projecte arqueològic subscrit per la direcció tècnica de l'actuació que continga un programa detallat dels treballs que justifique la seua conveniència o interés científic. En este s'haurà de prevore, a més, els antecedents històrics i arqueològics, metodologia i pla de treball, la duració total prevista i, si és el cas, les diferents etapes d'actuació, així com els mitjans materials, tècnics i humans que permeten la seua correcta execució.

f) Data d'inici prevista de l'actuació.

g) La documentació pertinent de l'especificada en l'apartat 3 d'este article.

h) Les següents declaracions específiques:

1r. Que l'actuació arqueològica serà dirigida per la direcció tècnica firmant.

2n. Que no donarà principi l'actuació arqueològica fins que la direcció tècnica no haja entregat, si és el cas, la documentació acreditativa del compliment dels requisits aplicables en este decret.

3r. Que facilitarà la inspecció de l'actuació arqueològica durant el desenvolupament dels treballs.

4t. Que és coneixedor o coneixedora que l'incompliment durant l'execució material de l'actuació arqueològica de qualsevol precepte legal o reglamentari relatiu al patrimoni cultural, així com la resta d'obligacions de la direcció de l'actuació arqueològica que preveu este reglament, podrà comportar la seua paralització immediata i podrà suposar una infracció de les que preveu la Llei 4/1998.

5t. Que és coneixedor o coneixedora que la present declaració responsable no li eximix de l'obligació d'obtindre les altres autoritzacions o llicències necessàries en aplicació de la legislació urbanística, laboral o qualsevol altra de caràcter sectorial, així com del compliment de qualsevol altre requisit exigible per la legislació vigent.

*Article 19. Estudi previ arqueològic*

1. En aquelles obres o intervencions que, podent tindre incidència en el patrimoni arqueològic, es projecten en àmbits en què es presumisca amb fonament l'existència de restes arqueològiques i no es troben catalogades com a àrees de vigilància arqueològica, i allí on s'hagen produït troballes casuals, la persona promotora haurà d'aportar un estudi previ que en determine la possible afecció arqueològica i que propose, si és el cas, les cauteles tècniques a adoptar.

2. En les zones arqueològiques, en els espais de protecció arqueològica i en les àrees de vigilància arqueològica no caldrà aportar l'esmentat estudi previ, i s'haurà de realitzar, en els supòsits anteriorment exposats, una actuació arqueològica.

3. En l'estudi previ es farà constar com a mínim:

a) Descripció del projecte tècnic d'obres amb identificació del seu títol, objecte, autoria i data de redacció.

b) Impacte de les obres previstes sobre el patrimoni arqueològic.

c) Municipi en què es desenvolupen les obres i qualificació urbanística o territorial de l'àmbit d'actuació.

d) Dades del solar o edificació i el seu entorn i la seua relació amb el patrimoni arqueològic.

e) Proposta d'actuació arqueològica, si és el cas.

f) Documentació gràfica, que haurà de comprendre un pla de localització de l'àmbit de l'actuació, un pla de la planta i de les seccions que poden afectar elements patrimonials i que comprenguen tant l'estat actual com el previst en el projecte d'obres, així com tota la documentació tècnica precisa que reflectisca la seua incidència en el subsòl.

g) Acreditació de la competència del personal tècnic que subscriu l'estudi previ, que serà la mateixa que l'exigida per a l'execució d'actuacions arqueològiques.

h) Si és el cas, proposta de cauteles tècniques arqueològiques a adoptar.

3. Si a la vista de l'estudi previ es determina la necessitat de realitzar una actuació arqueològica, l'actuació es realitzarà a càrrec de la promotora de les obres i s'hauran d'autoritzar de conformitat amb el que preveu el present reglament.

*Article 20. Plans generals d'investigació*

Són plans generals d'investigació aquells projectes orientats exclusivament a la investigació, que s'executen en diverses fases a fi de complir amb els objectius científics plantejats. En aquests s'han d'exposar els objectius de la investigació, els estudis previstos i, si és el cas, les actuacions arqueològiques que els desenvolupen.

2. En les zones arqueològiques i en aquells jaciments declarats bé d'interés cultural i espais de protecció arqueològica que, en virtut de les seues singulars característiques, així ho determine el centre directiu competent en matèria de patrimoni cultural, no es podrà realitzar cap actuació arqueològica no emmarcada en un pla general d'investigació, excepte les encaminades al seu manteniment ordinari i aquelles degudament justificades en la conservació del jaciment.

3. La conselleria competent en matèria de cultura podrà promoure la redacció de plans generals d'investigació en qualsevol àmbit arqueològic, quan així ho considere convenient per a millorar la investigació científica o la posada en valor d'àmbits territorials concrets.

4. Les persones que dirigisquen un pla general d'investigació, encara que ho facen de manera compartida, no podran responsabilitzar-se de més de dos simultàniament.

5. Els plans generals d'investigació tindran una duració màxima de quatre anys, prorrogables per una sola vegada i per un temps màxim igual a l'inicial. Per a poder sol·licitar aquesta pròrroga serà imprescindible haver presentat tota la documentació administrativa i científica referida al projecte que finalitza.

*Article 21. Sol·licituds i documentació dels plans generals d'investigació*

1. Les sol·licituds d'autorització dels plans generals d'investigació, com a mínim, hauran de contindre:

a) Identificació i descripció gràfica i literal de l'àmbit.

b) Antecedents històrics i culturals.

c) Diagnòstic i avaluació.

d) Objectius del pla general d'investigació.

e) Propostes generals d'intervenció.

f) Metodologia a desenvolupar.

g) Proposta, si és el cas, de l'establiment d'àrees de reserva arqueològica.

h) Fases i vigència del pla general d'investigació.

i) Pressupost global i de cada una de les fases.

2. L'autorització d'un pla general d'investigació no atorga dret cap preferent a la persona promotora o sol·licitant per a dur a terme actuacions arqueològiques preventives o d'emergència que calga realitzar en l'àmbit territorial del projecte autoritzat.

3. L'autorització d'un pla general d'investigació no eximeix de la necessitat d'autorització expressa de totes les actuacions arqueològiques necessàries per al seu desenvolupament, que s'hauran de sotmetre al règim d'autoritzacions previst en el present reglament. No obstant això, quan la sol·licitud d'autorització d'un pla general d'investigació s'acompanye de les actuacions arqueològiques corresponents al primer any, es podran autoritzar simultàniament.

4. La sol·licitud d'autorització per a dur a terme actuacions arqueològiques emmarcades en un pla general d'investigació es realitzarà segons el model normalitzat de la pàgina web de la conselleria competent en matèria de cultura i s'acompanyarà, a més del que disposa l'article 18 del present reglament, d'una memòria justificativa de la integració de l'actuació en els objectius del pla general d'investigació.

5. En el cas que durant al vigència d'un pla general d'investigació concórreguen circumstàncies objectives que motiven un canvi en les fases de les activitats de desenvolupament o en la metodologia, abans de realitzar noves sol·licituds d'actuacions arqueològiques s'haurà de presentar una memòria explicativa de les causes i l'abast de les modificacions.

6. En tot cas, els plans generals d'investigació, per a cada una de les seues fases, han de garantir, a més de la correcta indagació arqueològica de les restes, la preservació o consolidació material d'aquells que s'hagen de conservar in situ.

*Article 22. Actuacions arqueològiques d'emergència*

1. En el cas que concórreguen les circumstàncies reflectides en l'article 3.3, l'òrgan competent en matèria de patrimoni cultural, en el termini màxim de set dies naturals i amb un informe tècnic previ que n'acredite l'emergència, autoritzarà l'immediat inici de l'actuació arqueològica.

2. L'autorització tindrà caràcter provisional i especificarà la direcció tècnica, el museu on es depositaran els materials, el personal encarregat de la inspecció tècnica i, si és el cas, els condicionants a què se subjectarà el seu desenvolupament.

3. En el termini improrrogable de 10 dies des de la notificació de l'autorització, la direcció tècnica de l'actuació arqueològica haurà de presentar davant de l'òrgan competent la documentació a què fa referència l'article 18 del present reglament.

*Article 23. Resolucions d'actuacions arqueològiques*

1. Les resolucions per les quals s'autoritzen actuacions arqueològiques establiran el termini d'execució de l'actuació, les condicions relatives al desenvolupament dels treballs i el museu en què s'hagen de depositar els materials obtinguts.

2. El termini màxim per a resoldre serà de tres mesos i la falta de resolució expressa tindrà efectes desestimatoris, de conformitat amb el que preveu la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana.

3. Les autoritzacions s'emeten amb els efectes previstos i estan subjectes als terminis de caducitat establits en els apartats 5 i 6 de l'article 35 de la Llei de patrimoni cultural valencià.

4. En cap cas es podrà atorgar nova autorització amb incompliment de l'obligació d'estar al corrent de la presentació dels informes o memòries derivats d'actuacions arqueològiques.

5. Les autoritzacions per a la realització d'actuacions arqueològiques es concediran sense perjuí de les restants autoritzacions o llicències que siguen procedents d'acord amb la legislació sectorial aplicable al supòsit concret.

*Article 24. Modificació de l'autorització*

1. Amb caràcter general, qualsevol modificació del contingut de la resolució haurà de ser sotmesa a una nova autorització; no obstant això, no serà necessària la modificació de la resolució quan es realitze alguna variació en l'execució del projecte com a conseqüència de l'activitat inspectora de l'administració, circumstància que haurà de ser degudament reflectida en el corresponent llibre de gestió d'actuacions arqueològiques. En aquests supòsits es podrà acordar justificadament l'ampliació del termini d'execució de l'actuació.

2. En el cas que durant el desenvolupament de l'actuació arqueològica autoritzada, per motius sobrevinguts, la direcció tècnica constate la impossibilitat de realitzar els treballs en el termini autoritzat, la promotora haurà de sol·licitar-ne la pròrroga abans de la finalització del termini. La sol·licitud s'acompanyarà d'un informe de la direcció tècnica en què es descriguen els treballs ja realitzats i la justificació de la necessitat de la continuació. Quan no s'hagen produït modificacions en el projecte d'obra, la pròrroga, una vegada comunicada i justificada la seua sol·licitud, s'haurà d'entendre com a concedida, llevat que siga desestimada expressament. En cap cas aquestes pròrrogues superaran la meitat del termini inicialment concedit.

3. Si durant la realització d'una actuació arqueològica es constata la necessitat d'ampliar la direcció tècnica, la promotora haurà de sol·licitar-ho per escrit, en document subscrit també per la direcció autoritzada i pel personal tècnic arqueòleg proposat, indicant aquest últim que coneix i assumeix en la seua integritat el projecte autoritzat.

4. Quan la promotora i la direcció tècnica, de comú acord, proposen canviar la direcció de l'actuació, hauran de comunicar-ho per mitjà d'un escrit subscrit per ambdós, amb almenys quinze dies d'antelació a la data en què es pretenga fer efectiva. La persona promotora proposarà una nova direcció tècnica, en document subscrit també pel personal tècnic arqueòleg proposat, indicant aquest últim que coneix i assumix en la seua integritat el projecte autoritzat. En tot cas, si l'actuació arqueològica ja s'ha iniciat, ambdós direccions estaran obligades a presentar un informe detallat, conjuntament o per separat, dels treballs realitzats fins al moment de la sol·licitud de canvi.

5. La direcció tècnica d'una actuació arqueològica podrà, per motius discrecionals, renunciar a la direcció efectiva, que haurà de comunicar per escrit a l'òrgan competent en matèria de patrimoni cultural, acreditant que la persona promotora és coneixedora d'aquesta situació. La renúncia no eximeix la direcció de l'obligació de presentar els informes i memòries dels treballs realitzats.

6. Si per causes discrecionals la promotora decideix canviar la direcció tècnica sense acord entre les parts, haurà de comunicar-ho per escrit. Aquest desistiment implicarà l'extinció de l'autorització concedida, sense perjuí que es puga presentar un nou projecte, subscrit per una direcció tècnica diferent, per a la seua avaluació i, si és el cas, autorització.

7. Les sol·licituds de modificació de les autoritzacions d'actuacions arqueològiques implicaran la suspensió total o parcial dels treballs, que no podran continuar fins que haja recaigut una resolució expressa.

*Article 25. Suspensió i revocació de les autoritzacions*

1. Les autoritzacions concedides podran ser suspeses o revocades per resolució motivada de l'òrgan competent prèvia instrucció de l'oportú procediment d'acord amb la legislació reguladora del procediment administratiu comú quan, com a conseqüència de l'activitat inspectora de l'administració, es constate que els treballs no s'ajusten al projecte autoritzat, s'executen sense les degudes garanties científiques o, en general, es desenvolupen amb incompliment o inobservança de les obligacions establides en el present reglament o en la Llei 4/1998.

2. L'adopció d'una o altra mesura s'adoptarà en funció de la gravetat de l'incompliment i en tot cas implicarà la paralització immediata de l'actuació, excepte la d'aquells treballs estrictament necessaris per a la conservació del jaciment o dels vestigis que siguen determinats per la inspecció.

3. La revocació no eximeix la direcció tècnica de l'actuació arqueològica del compliment de les obligacions derivades de l'autorització, incloent-hi l'entrega de tota la documentació textual, gràfica i fotogràfica realitzada fins al moment de la suspensió de l'autorització.

CAPÍTOL VI

Desenvolupament de les actuacions arqueològiques

*Article 26. Obligacions de la direcció tècnica de les actuacions arqueològiques*

1. Són obligacions de la direcció tècnica de les actuacions arqueològiques:

a) Executar els treballs d'acord amb el projecte autoritzat i l'autorització concedida.

b) Dirigir personalment l'actuació i romandre en el lloc de realització dels treballs i responsabilitzar-se'n davant de l'òrgan competent. En cas de tractar-se d'actuacions arqueològiques subaquàtiques la direcció, a més, haurà de dirigir in situ l'actuació amb les immersions que calga realitzar.

c) En el cas que s'haja d'absentar del lloc on es realitza aquesta, haurà de justificar convenientment la seua absència en el llibre de gestió d'actuacions arqueològiques, i delegar temporalment les seues funcions en un membre de l'equip d'investigació que reunisca els requisits exigits a la direcció de l'actuació quant a titulació i formació. La delegació es farà constar expressament en el llibre.

d) En cas que la direcció d'una actuació siga exercida per diverses persones tècniques, almenys una d'elles haurà de romandre en el lloc de desenvolupament dels treballs, sense perjuí que es puguen absentar per raons justificades, les quals hauran de quedar registrades en el llibre de gestió d'actuacions arqueològiques.

e) En cap cas la suma total de les absències individuals podrà excedir el 25 % de les jornades que comprenga l'actuació autoritzada.

f) Comunicar les dates d'inici i finalització dels treballs, dates que establiran el còmput a partir de qual es començaran a comptabilitzar els terminis establits en l'autorització.

g) Documentar el registre arqueològic i elaborar la documentació tècnica de l'actuació.

h) Depositar en el lloc i forma que s'establisca en l'autorització, i en les condicions establides en el present reglament, els materials obtinguts i la resta de documentació generada pel desenvolupament de l'actuació.

i) Fins que no es realitze el depòsit, la custòdia, la conservació dels materials i de la documentació generada correspondrà solidàriament a la direcció tècnica de l'actuació i a la persona promotora o sol·licitant.

j) Garantir l'execució de les accions necessàries per a la deguda preservació i si és el cas consolidació de les restes exhumades que hagen de romandre in situ.

k) Comunicar a l'òrgan competent les troballes de caràcter singular que es produïsquen en el desenvolupament de l'actuació amb caràcter immediat, i en tot cas dins de les vint-i-quatre hores següents a la seua aparició. En cap cas se'n podrà donar coneixement públic abans d'haver-se fet aquesta comunicació.

l) Disposar, omplir degudament i entregar al finalitzar l'actuació el llibre de gestió d'actuacions arqueològiques.

m) Subscriure i presentar davant de l'òrgan competent els informes i memòries derivats de l'actuació d'acord amb el que preveu el present reglament.

n) Facilitar la inspecció en els termes assenyalats en el present reglament.

o) Comunicar a la inspecció i als serveis municipals d'arqueologia, si és el cas, totes les incidències que puguen sobrevindre durant l'actuació.

p) Complir totes les obligacions que s'establisquen en la llei i en el present reglament.

2. No es podrà simultaniejar l'execució de la direcció de més de tres actuacions.

3. En el cas en què la direcció siga exercida per diverses persones tècniques, respondran solidàriament de les obligacions previstes en el present article.

4. En virtut del que disposa l'apartat 3 de l'article 14 de la Llei 39/2015, d'1 d'octubre, del procediment administratiu comú de les administracions públiques, les persones que exercisquen la direcció tècnica de les actuacions arqueològiques s'hauran de relacionar amb l'Administració per mitjans electrònics. **4**

*Article 27. Obligacions de la persona promotora o sol·licitant*

1. Són obligacions de les persones promotores o sol·licitants d'actuacions arqueològiques:

a) Subscriure les sol·licituds d'autorització per a dur a terme actuacions arqueològiques i, si és el cas, sol·licitar les seues corresponents modificacions, en els supòsits i àmbits establits en la Llei 4/1998 i en el present reglament.

b) Presentar davant de l'òrgan competent en matèria de patrimoni cultural els informes i memòries que estableix el present reglament, subscrits per la direcció tècnica.

c) Comunicar a l'òrgan competent en matèria de patrimoni cultural qualsevol descobriment i incidència que es produïsca com a conseqüència de la realització de l'actuació arqueològica i que no estiguera previst en el projecte autoritzat o impedisca el seu correcte desenvolupament.

d) Comprometre's a garantir la no alteració dels béns de naturalesa arqueològica apareguts com a conseqüència de la realització de l'actuació arqueològica en funció del que determine l'òrgan competent per al tractament dels béns.

e) Facilitar les labors d'inspecció i controls tècnics corresponents.

f) Sol·licitar autorització per a efectuar qualsevol tipus d'actuació no prevista sobre les restes arqueològiques aparegudes com a conseqüència de la realització de l'actuació, així com per a realitzar anàlisis o estudis complementaris.

g) Quan, per un motiu sobrevingut, o per modificacions de l'actuació a indicació de la inspecció, hi hagen variacions en el projecte d'actuació arqueològica autoritzat, la persona promotora o sol·licitant haurà de sufragar les despeses dels costos de l'actuació.

CAPÍTOL VII

Informes i memòries

*Article 28. Informe preliminar*

1. L'informe preliminar és aquell document, subscrit per la direcció tècnica, que descriu els treballs realitzats, amb indicació de les troballes rellevants, de la valoració de les restes exhumades i de les mesures conservatives adoptades.

2. Correspon presentar-lo a les persones promotores o sol·licitants en el termini d'un mes des de la finalització de l'actuació arqueològica.

3. En el cas que es tracte d'actuacions arqueològiques preventives motivades per la realització d'obres o construccions que impliquen remoció de terres, s'avaluarà l'afecció sobre els vestigis arqueològics.

4. L'òrgan competent en matèria de patrimoni cultural informarà sobre la seua idoneïtat, en el termini d'un mes des de la presentació.

5. No serà necessari aportar l'informe preliminar quan en el termini previst per a la presentació s'aporte la memòria interpretativa i, si és el cas, la memòria científica descrites en els articles següents.

6. L'òrgan competent en matèria de patrimoni cultural, a la vista de l'informe preliminar, podrà eximir de la presentació de la memòria interpretativa o de la memòria científica quan es tracte d'intervencions de mínima envergadura, d'escàs interés científic o absència d'interés patrimonial.

7. L'informe preliminar anirà acompanyat de la documentació gràfica necessària per a poder avaluar l'afecció sobre les restes de naturalesa arqueològica, del llibre de gestió d'actuacions arqueològiques i de la fitxa d'actualització de la Carta Arqueològica de la Comunitat Valenciana.

8. S'haurà de presentar una còpia de l'informe preliminar en aquells municipis que compten amb un servei municipal d'arqueologia reconegut.

*Article 29. Memòria interpretativa*

1. La memòria interpretativa és aquell document en què es realitza una interpretació de l'actuació i els seus resultats.

2. La memòria interpretativa anirà acompanyada, quan siga procedent, de la corresponent acta de depòsit dels materials obtinguts.

3. Correspon presentar-la a les direccions tècniques, dins del termini de 8 mesos des de la finalització de l'actuació arqueològica.

4. L'òrgan competent en matèria de patrimoni cultural informarà sobre la seua idoneïtat en el termini de tres mesos des de la presentació.

*Article 30. Memòria científica*

1. La memòria científica és el document que recull els resultats de les anàlisis i, si és el cas, els estudis interdisciplinaris realitzats, així com la documentació complementària que la direcció tècnica considere oportuna.

2. Correspon presentar-la a les persones promotores i sol·licitants en el termini fixat per l'administració i en tot cas en el termini màxim de dos anys des de la conclusió de l'actuació arqueològica.

3. L'òrgan competent en matèria de patrimoni cultural informarà sobre la seua idoneïtat en el termini de tres mesos des de la presentació.

4. En el cas que es tracte de projectes emmarcats en un projecte general d'investigació, el termini de dos anys per a la presentació de la memòria científica es computarà una vegada finalitzat el mencionat projecte.

*Article 31. Disposicions comunes als informes i memòries*

1. Els informes i memòries es presentaran davant de l'òrgan competent que va autoritzar l'actuació.

2. El contingut mínim així com les característiques de la documentació gràfica dels informes i memòries previstes en el present capítol s'adequaran als models normalitzats que subministrarà la conselleria competent en matèria de cultura, i es presentaran per triplicat (una còpia en paper i dues còpies en suport informàtic).

3. Els informes i memòries previstos en el present capítol s'entendran acceptats si l'òrgan competent en matèria de cultura no comunica cap objecció en el termini establit previst per al seu informe.

4. Les persones promotores o sol·licitants així com la direcció tècnica de les actuacions arqueològiques que no presenten en el termini corresponent els informes i memòries previstos en el present capítol no podran sol·licitar noves autoritzacions mentre persistisca l'incompliment.

5. Tampoc s'atorgaran noves autoritzacions en els supòsits en què els informes o memòries hagen sigut informades desfavorablement i no hagen sigut esmenades les deficiències.

*Article 32. Altres informes*

Amb independència dels informes i memòries continguts en el present capítol, les persones promotores o sol·licitants i la direcció tècnica de les actuacions arqueològiques estaran obligades a presentar tots els informes complementaris que puguen requerir els òrgans competents per a avaluar el desenvolupament dels treballs.

*Article 33. Consulta de documentació i dret de publicació*

1. Una vegada depositats els informes i les memòries corresponents a cada actuació quedaran a disposició pública per a la seua consulta, en els termes que preveu la normativa reguladora del procediment administratiu, sense perjuí de la salvaguarda dels drets d'autor d'acord amb el que estableix la legislació reguladora de la propietat intel·lectual.

2. Sempre que una actuació arqueològica siga finançada per la Generalitat serà obligatòria la cessió a títol gratuït i en exclusiva a l'òrgan competent en matèria de patrimoni cultural dels drets d'explotació en totes les seues modalitats, per un període de cinc anys i amb caràcter universal, dels informes, memòries i tota la documentació gràfica derivades de les dites actuacions.

3. En el cas d'actuacions arqueològiques no finançades per la Generalitat la publicació total o parcial dels informes o memòries haurà de ser, en tot cas, comunicada a l'òrgan competent en matèria de patrimoni cultural.

CAPÍTOL VIII

Troballes casuals

*Article 34. Troballes casuals*

1. D'acord amb el que estableix l'article 65 de la Llei 4/1998 es consideren troballes casuals els descobriments d'objectes i restes materials que posseïsquen els valors propis del patrimoni cultural, així com les restes i vestigis fòssils de vertebrats quan es produïsquen per atzar o com a conseqüència d'excavacions, remocions de terra o obres de qualsevol índole, fetes en llocs on no poguera presumir-se l'existència d'aquells béns.

2. En cap cas es presumirà la inexistència de restes arqueològiques o paleontològics en les zones arqueològiques i paleontològiques, els espais de protecció arqueològica o paleontològica, les àrees de vigilància arqueològica o paleontològica i els jaciments inclosos en la Carta Arqueològica de la Comunitat Valenciana, els llocs on s'hagen produït troballes arqueològiques, i en els 100 metres al seu voltant.

3. En cap cas s'entendrà que concorre atzar quan la troballa es produïsca amb utilització de mitjans geofísics, electromagnètics i altres dissenyats a aquest efecte.

4. Els objectes i restes materials que posseïsquen valors propis del patrimoni cultural, així com les restes i vestigis fòssils de vertebrats, producte de troballes casuals, tenen la consideració de domini públic d'acord amb la llei i s'integren en el patrimoni de la Generalitat, sempre que no puga acreditar-se la seua legítima pertinença.

*Article 35. Procediment davant d'una troballa casual*

1. Les persones descobridores de troballes casuals hauran de:

Comunicar, en el termini de quaranta-huit hores, la troballa, la seua localització i les circumstàncies en què s'ha produït a l'òrgan competent en matèria de patrimoni cultural, a l'ajuntament en el terme municipal del qual s'haja produït la troballa o, si és el cas, a l'autoritat o forces de seguretat de l'Estat.

Entregar els objectes o vestigis trobats quan la seua extracció o trasllat no requerisca remoció de terres, o quan el seu estat de conservació ho permeta. Quan l'extracció requerisca de remoció de terres, o puga posar en perill la seua conservació, els vestigis hauran de romandre en el lloc de la troballa fins que s'acorde el que corresponga. En el cas de troballes subaquàtiques, les restes han de romandre en tot cas en el seu emplaçament original de conformitat amb allò que s'ha previst en matèria de patrimoni subaquàtic per la Llei 4/1998.

Quan, de conformitat amb el que estableix l'apartat anterior, siga possible l'entrega de la troballa, es realitzarà en les dependències de l'òrgan competent en matèria de patrimoni cultural, de l'ajuntament en el terme municipal del qual s'haja produït la troballa o en les de les forces de seguretat de l'Estat o en el museu o col·lecció museogràfica reconeguda més pròxima al lloc de la troballa. De l'entrega de l'objecte i de les circumstàncies de la troballa se n'haurà de deixar adequada constància documental.

Acompanyar al personal tècnic designat per l'administració competent al lloc on s'haja produït la troballa quan siga imprescindible per a la seua correcta localització.

No fer pública la troballa abans d'haver-ne informat oportunament les mencionades administracions.

2. Si la troballa casual s'ha produït com a conseqüència de l'execució d'obres, reformes, demolicions o transformacions, les persones promotores i la direcció facultativa paralitzaran en l'acte les obres, i adoptaran, en els termes que preveu l'article 63 de la Llei 4/1998, les mesures necessàries per a la protecció de les restes i comunicar immediatament el descobriment a l'òrgan competent en matèria de patrimoni cultural.

3. El museu o col·lecció museogràfica, l'ajuntament corresponent o l'autoritat als quals la persona descobridora haja entregat la troballa, haurà de comunicar-ho als òrgans competents en matèria de cultura en el termini de dos dies hàbils i depositar, si és el cas, la troballa en el museu que aquests determinen.

4. En tot cas, la persona posseïdora de la troballa casual haurà de conservar-la d'acord amb les normes del depòsit necessari del Codi Civil.

*Article 36. Dret a premi en metàl·lic per troballa casual*

1. Les troballes casuals de restes materials de valor cultural donaran dret a percebre, en concepte de premi en metàl·lic, la meitat del valor que en taxació legal s'atribuïsca als objectes trobats. Aquesta quantitat es dividirà a parts iguals entre la persona trobadora i propietària dels terrenys. Si són dues o més les persones trobadores o propietàries es mantindrà la mateixa proporció.

2. La sol·licitud de premi s'haurà de dirigir a la conselleria competent en matèria de cultura, fent constar data, lloc i circumstàncies del descobriment i la data en què es va comunicar.

3. A la vista dels informes tècnics emesos, que inclouran quan siga possible una taxació del valor del bé, la conselleria competent en matèria de cultura determinarà si és procedent concedir premi, i en aquest cas, amb un informe previ de la Junta de Valoració de Béns, dictarà una resolució a aquest efecte en el termini de tres mesos.

4. L'incompliment de les obligacions establides en l'article anterior implicarà la pèrdua del dret a premi, sense perjudici de les responsabilitats que se'n deriven i de les sancions que siguen procedents de conformitat amb allò que s'ha previst a la Llei 4/1998.

CAPÍTOL IX

Ús de detectors de metalls i altres instruments semblants

*Article 37. Necessitat d'autorització. Excepcions*

1. L'ús de detectors de metalls o altres ferramentes o tècniques que permeten localitzar restes arqueològiques, inclús sense ser aquesta la seua finalitat principal o exclusiva, haurà de comptar amb l'autorització prèvia de la conselleria competent en matèria de cultura.

2. No serà necessària l'autorització mencionada en l'apartat anterior quan l'ús d'aquests aparells siga realitzat per:

a) L'Administració General de l'Estat en l'exercici de les seues competències en matèria de defensa.

b) Les Forces i Cossos de Seguretat, en l'exercici de les seues atribucions.

c) El personal autoritzat de les empreses subministradores d'energia elèctrica, aigua, gas i serveis de telecomunicacions, sempre davall la supervisió i responsabilitat de les referides empreses.

d) Les empreses que compten amb l'autorització de l'òrgan competent en matèria d'activitats mineres.

e) L'equip d'un projecte arqueològic quan siga conseqüència d'un projecte d'activitat arqueològica aprovat d'acord amb el que estableix el present reglament.

3. S'exceptua de la necessitat de demanar l'esmentada autorització quan es realitze en àmbits de pública i massiva concurrència com ara parcs i jardins, així com en llocs on se celebren sovint esdeveniments i espectacles, sempre que aquests àmbits no es troben inclosos en la Carta Arqueològica de Comunitat Valenciana o situats a menys de 100 metres.

*Article 38. Sol·licitud d'autorització*

1. Les persones interessades en l'ús de detectors de metalls o altres ferramentes o tècniques que permeten localitzar restes arqueològiques en els supòsits no exceptuats en l'article anterior hauran de presentar una sol·licitud en què es farà constar, a més dels requerits per les normes reguladores del procediment administratiu, els punts següents:

a) Activitat que requereix la utilització del dispositiu, en què s'haurà d'expressar de forma detallada la finalitat per a la qual se sol·licita l'autorització.

b) Descripció i identificació (marca, model i número de referència) del dispositiu.

c) Àmbit territorial en què es pretén utilitzar el dispositiu.

d) Àmbit temporal de l'ús del dispositiu, que en cap cas podrà excedir un mes natural.

2. La sol·licitud haurà d'anar acompanyada dels documents següents:

a) Pla amb la zona delimitada on es durà a terme l'activitat, que haurà de ser rubricat per la persona sol·licitant.

b) Autorització de la persona propietària, posseïdora o autoritat administrativa competent dels terrenys on es desenvoluparà l'activitat en què s'autoritze expressament aquesta.

c) Declaració responsable de la persona sol·licitant per la qual es compromet a comunicar i, si és el cas entregar, les troballes de béns integrants del patrimoni cultural valencià en els termes establits en l'article 35.

*Article 39. Resolució*

1. La sol·licitud d'autorització per a l'ús de detectors de metalls o altres ferramentes o tècniques que permeten localitzar restes arqueològiques haurà de ser resolta i notificada en el termini de tres mesos; transcorregut el termini, sense que haja recaigut una resolució expressa, la persona interessada podrà entendre desestimada la seua sol·licitud.

2. L'autorització s'atorgarà amb caràcter personal i intransferible, i indicarà expressament les circumstàncies i l'àmbit temporal i espacial en què es desenvoluparà.

3. La resolució serà traslladada a les Forces i Cossos de Seguretat per al seu control i inspecció.

4. Fins a la resolució de la sol·licitud prevista en el present article no s'admetrà a tràmit cap altra formulada per la mateixa persona interessada.

*Article 40. Troballes realitzades per mitjà de l'ús de detectors de metalls o altres ferramentes o tècniques que permeten localitzar restes arqueològiques*

1. Quan en ocasió de l'ús de detectors de metalls o altres ferramentes o tècniques que permeten localitzar restes arqueològiques es detecte la presència de restes arqueològiques de qualsevol índole, haurà de posar-se fi immediatament a les actuacions, i evitar realitzar remocions del terreny o qualsevol altra intervenció. Caldrà comunicar això, com més prompte millor i abans del terme de quaranta-huit hores, als òrgans competents en matèria de cultura, a l'ajuntament del terme en què s'haja detectat la resta arqueològica o a la dependència més pròxima de les Forces i Cossos de Seguretat.

2. En les troballes a què es refereix el present article no hi haurà dret a indemnització ni a cap premi.

CAPÍTOL X

Carta Arqueològica de la Comunitat Valenciana

*Article 41. Carta Arqueològica de la Comunitat Valenciana*

1. La Carta Arqueològica és el registre sistemàtic dels llocs, espais i àmbits d'interés arqueològic de la Comunitat Valenciana. Està integrada pels béns de naturalesa arqueològica inscrits en l'Inventari General del Patrimoni Cultural Valencià, pels jaciments i llocs arqueològics documentats, incloent-hi les àrees de vigilància arqueològica, i per aquells llocs on s'hagen produït troballes casuals d'interés rellevant.

2. La conselleria competent en matèria de cultura serà l'encarregada de la gestió i contínua actualització de les dades de la Carta Arqueològica de la Comunitat Valenciana, que es constitueix com a instrument per a la identificació, investigació i protecció dels béns arqueològics.

3. La inclusió d'un lloc, espai o àmbit en la Carta Arqueològica li atorgarà automàticament la presumpció d'existència de restes arqueològiques d'acord amb el que disposa l'article 62 de la Llei 4/1998.

*Article 42. Accés a les dades contingudes en la Carta Arqueològica de la Comunitat Valenciana*

1. La consulta de les dades de la Carta Arqueològica de la Comunitat Valenciana és pública amb les restriccions que, per raons de protecció del patrimoni cultural, puguen motivadament establir-se.

2. Les persones interessades en la consulta dirigiran la seua sol·licitud a la conselleria competent en matèria de cultura, fent constar, a més dels requerits per les normes reguladores del procediment administratiu, els punts següents:

a) Nom i cognoms de la persona interessada i si és el cas de la persona que el represente.

b) Domicili o lloc assenyalat a efecte de notificacions.

c) Fets i raons en què es concreta la petició.

d) Àmbit geogràfic i determinació dels termes municipals.

e) Motiu de la consulta i posterior utilització de les dades.

3. La conselleria competent en matèria de cultura disposarà dels mecanismes necessaris per a permetre l'accés telemàtic per a la consulta de la Carta Arqueològica de la Comunitat Valenciana.

4. La conselleria competent en matèria de cultura podrà establir sistemes d'accés per a aquells professionals de l'arqueologia que requerisquen fer un ús continuat i habitual de la carta.

5. En tot cas, les autoritzacions d'accés són personals i intransferibles i qualsevol ús indegut d'aquestes serà responsabilitat de la persona interessada a qui se li haja concedit. La conselleria competent en matèria de cultura està facultada per a suspendre-les o anul·lar-les quan ho estime pertinent i sempre de forma motivada.

TÍTOL II

CONDICIONS DE CUSTÒDIA, TRASLLAT, ENTREGA I DEPÒSIT DELS MATERIALS ARQUEOLÒGICS

CAPÍTOL I

Disposicions generals

*Article 43. Obligació de custòdia, entrega i conservació i criteris per a la designació dels museus depositaris*

1. La direcció tècnica de les intervencions arqueològiques està obligada a custodiar adequadament i a entregar els béns producte de la intervenció en el museu designat pels òrgans competents en matèria de patrimoni cultural.

2. La designació dels museus depositaris s'efectuarà atenent prioritàriament la integritat de les col·leccions, la seua millor conservació i funció cultural i científica i la proximitat al lloc on s'haja realitzat l'actuació arqueològica o s'haja produït la troballa casual, tenint en compte els criteris d'idoneïtat, de no disgregació de col·leccions i d'existència de majors garanties per a la deguda protecció dels béns.

3. El material producte d'intervencions arqueològiques dutes a terme en el territori de la Comunitat Valenciana només podrà ser depositat en museus reconeguts integrants del Sistema Valencià de Museus.

4. El material arqueològic depositat haurà de romandre, amb caràcter general, en el museu designat. Excepcionalment, i en els supòsits previstos en el present reglament, l'òrgan competent podrà autoritzar el seu trasllat i depòsit temporal per a labors d'investigació, difusió i restauració.

*Article 44. Procediment i termini per al depòsit de materials productes d'actuacions arqueològiques*

1. Les direccions tècniques de les intervencions arqueològiques estan obligades a notificar a l'òrgan competent i al museu depositari l'existència o absència de materials arqueològics, en el termini màxim de trenta dies des de la finalització de l'actuació.

2. Els materials producte d'actuacions arqueològiques hauran de ser entregats en el termini màxim de huit mesos des de la finalització de l'actuació, i hauran d'anar acompanyats del corresponent inventari definitiu. En els casos d'actuacions englobades en un Pla general d'investigació l'execució de les quals tinga caràcter plurianual, l'entrega dels materials quedarà subjecta al mateix termini, entenent-se que cada campanya suposa una autorització diferent per al desenvolupament d'aquesta actuació arqueològica.

CAPÍTOL II

Tractament previ, trasllat i depòsit de materials

*Article 45. Tractament i siglatge dels materials arqueològics*

1. Els materials resultants d'actuacions arqueològiques hauran de ser depositats per la direcció tècnica després de ser sotmesos al tractament de neteja més convenient, d'acord amb la seua naturalesa i amb les especificacions dictades per la conselleria competent en matèria de cultura, així com siglats i empaquetats, en funció de la seua naturalesa, període i context a què pertanyen, en caixes degudament etiquetades que permeten la seua ràpida localització.

2. En tot cas el material entregat anirà referenciat a l'acrònim subministrat per l'òrgan competent, a través del qual s'identificarà el jaciment i, si és el cas, la campanya arqueològica.

3. Quan segons el parer de la direcció de l'actuació arqueològica s'estime convenient la realització d'una expurgació dels materials recuperats en aquesta, podrà elevar una proposta amb anterioritat a l'entrega de materials davant de l'òrgan que va autoritzar l'actuació. La sol·licitud anirà acompanyada d'una relació dels béns, dels criteris de descart, del protocol per a la seua realització, i d'una proposta per al tractament final dels béns expurgats.

4. Tota expurgació de materials arqueològics haurà de ser expressament autoritzada per l'òrgan de la conselleria competent en matèria de cultura.

5. La promotora i la direcció tècnica de les actuacions arqueològiques estan obligats a efectuar el trasllat al museu designat per l'òrgan competent, amb adopció de totes les mesures de seguretat necessàries per a evitar la pèrdua o el deteriorament dels materials.

*Article 46. Requisits formals de l'entrega de materials fruit d'actuacions arqueològiques*

1. La direcció tècnica de les actuacions arqueològiques haurà d'elaborar un inventari definitiu dels materials en què s'inclouran, almenys, els epígrafs següents:

a) Dades referents al jaciment de què procedeixen les peces: denominació, acrònim, municipi a què pertany, any de l'actuació i número d'expedient administratiu, dates d'inici/final i grau de protecció del jaciment, on s'ha realitzat l'actuació arqueològica en què s'han descobert els materials objecte del depòsit.

b) Les peces inventariades hauran de portar les dades que permeten la identificació de la peça en el conjunt, és a dir, les sigles assignades als materials inventariats, procedents de l'actuació arqueològica, en les quals s'especificaran, com a mínim, a més de l'acrònim del jaciment i l'any de l'actuació, el context, nivell o unitat estratigràfica en què es van localitzar i el número de registre de cada peça.

c) En les peces inventariades s'especificaran totes les dades referents a la naturalesa, tècnica d'elaboració, tipologia i cronologia de la peça, amb indicació de les seues peculiaritats.

d) Igualment s'haurà d'assenyalar l'estat de conservació de les peces inventariades, així com la prioritat en la necessitat de consolidació o restauració d'aquestes.

e) Es realitzarà un recompte dels fragments o elements arqueològics, especificant la seua naturalesa, que es considere que no són inventariables i hauran de ser entregats en envasos on almenys conste com a mínim l'acrònim del jaciment i l'any de l'actuació i el context, nivell o unitat estratigràfica en què es van localitzar.

2. Amb l'entrega dels materials descoberts s'haurà d'adjuntar una còpia de l'inventari i la persona responsable o tècnica del museu expedirà la corresponent acta de depòsit.

3. Qualsevol intervenció en els materials arqueològics tendents a la seua conservació/restauració haurà de ser autoritzada per l'òrgan competent.

4. Es farà entrega al museu depositari d'una còpia de la memòria interpretativa de l'actuació arqueològica.

*Article 47. Acta de depòsit*

1. L'acta de depòsit ha de contindre els punts següents:

a) Dades identificatives de la direcció tècnica de l'actuació, o de la persona descobridora en cas de troballes casuals.

b) Dades identificatives de la persona a disposició de la qual queda el depòsit, que haurà de ser el tècnic o la tècnica responsable del museu reconegut designat per a l'entrega.

c) Dades identificatives del lloc de procedència dels materials objecte de depòsit. Jaciment, municipi i normativa de protecció.

d) Naturalesa de la troballa, especificant si és casual o fruit d'una actuació arqueològica autoritzada, indicant el número d'expedient administratiu de l'actuació arqueològica autoritzada.

e) Succinta descripció del bé o béns depositats, que quedaran convenientment identificats amb referència, si és el cas, a la classificació assenyalada en l'inventari.

f) Data d'inici i fi de campanya, data de depòsit i número d'acta.

2. L'acta de depòsit haurà de ser firmada per la persona depositant i el depositària, i ser degudament registrada.

CAPÍTOL III

Disposició de materials arqueològics per a labors

d'investigació, difusió i restauració depositats

en centres integrats en el Sistema Valencià de Museus

*Article 48. Disposició de materials per a labors d'investigació*

1. L'accés als materials depositats queda reservat durant els dos anys de termini establit per a la presentació de la memòria científica a la direcció tècnica de l'actuació o les persones que la direcció tècnica autoritze expressament.

2. Una vegada transcorregut aquest termini, els materials depositats també estaran disponibles per a altres persones investigadores.

*Article 49. Autorització de trasllat de materials per a labors d'investigació*

1. Les sol·licituds per al trasllat de materials per a labors d'investigació hauran d'indicar els béns que es pretenen traslladar, el motiu del trasllat, el lloc de destinació i el termini, que en cap cas podrà excedir dos anys.

2. Els trasllats i depòsits temporals dels materials per a fins d'investigació, únicament es realitzaran a una institució o centre de caràcter científic, i serà preceptiva la seua conformitat per escrit.

3. A la sol·licitud s'adjuntarà un informe sobre les labors que es pretenen realitzar amb justificació dels motius que impedeixen que l'estudi del material sol·licitat es puga realitzar en el museu designat per l'òrgan competent.

*Article 50. Autorització de trasllat a altres institucions per motiu de difusió*

1. El trasllat de depòsits de material arqueològic amb fins de difusió o divulgació tindrà caràcter temporal i haurà de ser expressament autoritzat per l'òrgan competent, amb un informe previ remés pe la persona responsable del museu en què es trobe depositat i haurà d'anar acompanyat de l'escrit d'admissió del museu o institució receptora.

2. En la resolució d'autorització del trasllat del depòsit temporal s'assenyalarà el lloc al qual s'autoritza, el termini màxim de duració del trasllat, les mesures que s'hauran d'adoptar per al transport, així com les mesures de seguretat i conservació que s'han d'adoptar per a garantir la conservació i seguretat dels materials en el lloc en què es depositen, incloent-hi, si és el cas, la subscripció d'una pòlissa d'assegurança que cobrisca convenientment els riscos.

3. En tot cas l'autorització està condicionada al compliment de les prescripcions següents:

a) La persona sol·licitant s'haurà de fer càrrec de les despeses ordinàries derivades del trasllat, la conservació i exhibició dels béns.

b) Es prohibeix el sotmetiment dels materials a tota prova científica o tractament que supose l'alteració total o parcial de la integritat del bé, sense autorització prèvia expressa de l'òrgan competent.

c) S'haurà d'informar l'òrgan competent de qualsevol alteració que s'haja produït en els materials, permetent que, tant l'òrgan competent o persona autoritzada per ell, com la persona responsable del museu o centre de què procedeixen, puguen inspeccionar en qualsevol moment el seu estat de conservació.

d) S'haurà de tornar el bé traslladat al lloc de procedència amb l'adopció de les mesures exigides en l'autorització de trasllat en el moment en què siga sol·licitat per l'òrgan competent, encara que no haja transcorregut el termini màxim concedit.

e) S'hauran d'emetre les corresponents actes de recepció/eixida de materials.

4. L'incompliment de les prescripcions de l'apartat anterior produirà que l'autorització quede sense efecte, i caldrà tornar immediatament els béns traslladats al museu de què procedeixen, sense perjudici de la depuració de les responsabilitats que corresponguen, prèvia tramitació del corresponent procediment per la conselleria competent en matèria de cultura.

*Article 51. Autorització per a proves analítiques, restauració i conservació de materials arqueològics*

1. Les actuacions relatives a proves analítiques o restauració de materials arqueològics hauran de ser autoritzades per l'òrgan competent en matèria de patrimoni cultural. En el procediment d'atorgament de l'autorització es requerirà informe previ i favorable de la direcció del centre on estiguen depositats els materials en qüestió.

2. La sol·licitud d'autorització haurà d'anar acompanyada d'un projecte en què s'incloga una memòria de l'estat de conservació del bé, un projecte d'intervenció en què s'indiquen les tècniques, materials i processos a utilitzar i el lloc on s'efectuarà i l'acreditació de la capacitat tècnica i professional de les persones que hagen de dirigir i dur a terme la intervenció.

3. El museu d'origen i l'òrgan competent en matèria de patrimoni cultural estan facultats per a inspeccionar en tot moment les intervencions que es realitzen, i aquest últim podrà ordenar-ne la suspensió immediata quan no s'ajusten a l'autorització concedida o s'estime que les actuacions professionals no tenen el nivell adequat.

4. Si durant el transcurs de la intervenció apareixen signes o elements desconeguts que suposen noves dades o un canvi significatiu en l'obra original, caldrà donar-ne compte a l'òrgan competent en matèria de patrimoni cultural, i se suspendrà immediatament la intervenció fins que aquest resolga el que corresponga.

5. Qualsevol intervenció tendent a la restauració o conservació sobre el conjunt de materials arqueològics quedarà reflectida en una memòria tècnica on es recullen, sobre una relació d'objectes intervinguts (número d'inventari/matèria primera), els apartats següents:

a) Diagnòstic: s'exposarà l'estat de conservació on s'especifiquen els danys, les seues causes i el pronòstic de conservació.

b) Tractament: s'exposarà de forma cronològica el desenvolupament complet del tractament realitzat sobre l'objecte detallant de forma explícita l'objectiu, la tècnica i els resultats de cada un dels tractaments parcials.

c) Pla de conservació preventiva: es reflectiran les mesures de manteniment a fi de garantir la permanència a llarg termini de l'objecte intervingut. S'exposaran les mesures de control mediambiental i manipulació necessàries.

*Article 52. Autorització d'eixides definitives per a la seua reintegració*

La conselleria competent en matèria de cultura podrà autoritzar l'eixida definitiva de restes o vestigis de materials arqueològics dels museus o col·leccions museogràfiques integrants del Sistema Valencià de Museus, quan en benefici de la seua protecció in situ i adequada difusió pública siguen destinats a la seua reintegració en el seu lloc d'origen.

*Article 53. Expurgació controlada de material depositat en museus reconeguts*

1. Les direccions dels museus reconeguts podran sol·licitar autorització al centre directiu competent en matèria de patrimoni cultural per a l'expurgació controlada del material producte d'intervencions arqueològiques depositat en les seues dependències que pel seu caràcter reiteratiu, residual i fragmentari no tinguen valors expositius, científics i patrimonials.

2. Aquesta sol·licitud anirà acompanyada dels informes tècnics que avalen i justifiquen l'absència d'interés científic, museístic i cultural dels materials, el protocol que s'ha de seguir i el tractament final del material descartat.

3. La resolució per la qual s'autoritze una expurgació controlada del material depositat indicarà amb precisió el material objecte d'aquesta, que implicarà la seua baixa en els fons del corresponent museu i de l'inventari general del patrimoni cultural valencià.

TÍTOL II

DEL CONSELL ASSESSOR D'ARQUEOLOGIA I PALEONTOLOGIA DE LA COMUNITAT VALENCIANA

*Article 54. Definició i naturalesa*

El Consell Assessor d'Arqueologia i Paleontologia de la Comunitat Valenciana es configura com una institució consultiva de l'administració de la Generalitat en matèria de patrimoni cultural i com a màxim òrgan assessor en matèria d'arqueologia i paleontologia.

*Article 55. Integració*

El Consell Assessor d'Arqueologia i Paleontologia de la Comunitat Valenciana és un òrgan col·legiat integrat en la conselleria competent en matèria de cultura, adscrit funcionalment al centre directiu que tinga atribuïdes les competències en matèria de patrimoni cultural.

*Article 56. Composició*

1. El Consell Assessor d'Arqueologia i Paleontologia de la Comunitat Valenciana, com a institució consultiva prevista en la Llei 4/1998, sota la presidència de la persona titular de la conselleria competent en matèria de cultura, o de la persona en qui delegue, estarà integrat per dues seccions compostes pels següents vocals:

a) Secció d'Arqueologia:

Un o una representant de la Universitat de València - Estudi General.

Un o una representant de la Universitat d'Alacant.

Un o una representant de la Universitat Jaume I de Castelló.

Un o una representant del Museu Arqueològic Provincial d'Alacant (MARQ).

Un o una representant del Museu de Belles Arts de Castelló (SIAP).

Un o una representant del Museu de Prehistòria de València (SIP).

Un o una representant del Col·legi Oficial de Doctors i Llicenciats en Filosofia i Lletres i Ciències de València i Castelló. Secció d'Arqueologia.

Un o una representant de l'associació empresarial majoritària del sector.

Un o una representant dels museus municipals de la Comunitat Valenciana.

Un o una representant dels serveis municipals d'arqueologia o figura semblant de la Comunitat Valenciana.

Tres membres designats per la conselleria competent en matèria de cultura, entre especialistes en la matèria.

b) Secció de Paleontologia:

Un o una representant de la Universitat Politècnica de València.

Un o una representant de la Universitat de València - Estudi General

Un o una representant de la Universitat d'Alacant

Un o una representant del Museu de Ciències Naturals.

Un o una representant de la Xarxa de Museus de Paleontologia.

Un o una representant de l'Institut Geològic i Miner d'Espanya.

Un o una representant del Col·legi Oficial de Geòlegs d'Espanya.

Un o una representant del Col·legi Oficial de Biòlegs de la Comunitat Valenciana.

Tres membres designats per la conselleria competent en matèria de cultura, entre especialistes en la matèria.

2. La designació de les persones titulars de les vocalies i les persones que les suplisquen es realitzarà d'acord amb les regles internes de cada una de les entitats o organismes representats, respectant el principi de presència equilibrada de dones i homes en la designació de membres d'òrgans col·legiats, de conformitat amb el que preveu la Llei orgànica 3/2007, de 22 de maig, per a la igualtat efectiva de dones i homes.

3. El Consell Assessor d'Arqueologia i Paleontologia de la Comunitat Valenciana podrà actuar en ple, en seccions i a través de ponències tècniques.

4. El president o presidenta podrà convocar, amb veu però sense vot, aquelles persones expertes que s'estimen convenients per al millor assessorament del Consell.

5. La Secretaria del Consell recaurà en un tècnic o tècnica de la conselleria competent en matèria de cultura, designat per la persona titular del centre directiu, que exercirà el càrrec amb veu però sense vot.

6. Les absències i vacants que es produïsquen entre les persones que ocupen les vocalies del Consell podran ser reemplaçades per l'entitat o organisme a qui representen, prèvia comunicació al secretari o secretària del Consell.

7. Les persones titulars de les vocalies del Consell no podran atribuir-se les funcions de representació, llevat que se'ls atorgue expressament, mitjançant un acord vàlidament adoptat, per a cada cas concret, pel mateix Consell.

8. Tots els membres del Consell exerciran les seues competències i compliran amb les seues responsabilitats sense percebre a canvi cap tipus de retribució, excepte les dietes i despeses de desplaçament generades, en els casos que corresponga, d'acord amb la legislació vigent.

*Article 57. Competències*

1. El Consell Assessor d'Arqueologia i Paleontologia de la Comunitat Valenciana té la missió de prestar assistència als òrgans superiors i directius de la conselleria competent en matèria de cultura en tots els assumptes i activitats del seu camp de coneixement que s'estime pertinent sotmetre al seu parer. Particularment, podrà ser consultat en els assumptes següents:

a) La planificació general que, en matèria arqueològica i paleontològica de la Comunitat Valenciana, elabore la conselleria competent en matèria de cultura.

b) Les línies generals de les disposicions normatives que, en matèria arqueològica i paleontològica, remeta el Consell a les Corts per a la seua aprovació.

c) Les directrius bàsiques dels reglaments i la resta de normativa de caràcter general que s'adopten en execució i desenvolupament de les lleis a què es refereix el paràgraf anterior.

d) Analitzar i avaluar el patrimoni arqueològic i paleontològic de la Comunitat Valenciana, a fi de dotar-lo de protecció per mitjà de la seua inclusió en la Carta Arqueològica, proposant, si és el cas, la inclusió dels elements més representatius en l'Inventari General del Patrimoni Cultural Valencià.

e) Qualsevol altre assumpte que la presidència estime convenient sotmetre a la seua consideració.

2. Li corresponen així mateix les atribucions que en qualitat d'institució consultiva de l'administració de la Generalitat li atorga la Llei 4/1998.

3. Sense perjudici d'això, per iniciativa pròpia, el Consell Assessor d'Arqueologia i Paleontologia de la Comunitat Valenciana podrà proposar actuacions i directrius sobre l'activitat arqueològica o paleontològica que realitze l'administració pública en les seues diverses esferes o per persones particulars a la Comunitat Valenciana, o sobre qualsevol altre assumpte que, sent d'interés general, incidisca de manera directa i immediata en la matèria que li és pròpia.

*Article 58. Funcionament*

1. El Consell Assessor d'Arqueologia i Paleontologia es reunirà en totes les ocasions que estime convenient la Presidència, a qui correspon igualment convocar-lo i fixar l'ordre del dia.

2. Els acords del Consell s'aprovaran prèvia obtenció de la majoria simple dels vots i dirimirà els empats el vot del president o presidenta.

3. Els acords adoptats pel Consell Assessor d'Arqueologia i Paleontologia tindran caràcter consultiu.

4. En tot el que no preveuen els apartats anteriors caldrà ajustar-se, quant al funcionament del Consell Assessor d'Arqueologia i Paleontologia, al que disposa la normativa relativa al règim jurídic de les administracions públiques.

--------------------

1   L’apartat 1 de l’article 4 es modifica i l’apartat 4 s’afig per l’article 73 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10805 de 09.12.2024).

2   Les lletres d, h i j de l’apartat 2 de l’article 11 es modifiquen per l’article 73 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

3   L’apartat 3 de l’article 18 es modifica i els apartats 4 y 5 s’afigen per l’article 73 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

4   L’apartat 4 de l’article 26 s’afig per l’article 73 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).


Còpia Permalink ELI